**Proces - verbal**

**al ședinței extraordinare a Consiliului Județean Vrancea**

**convocată de îndată în 12 ianuarie 2024**

În data de 12 ianuarie 2024, la sediul Consiliului Județean Vrancea din Focșani,b-dul Dimitrie Cantemir nr. 1, a avut loc ședința extraordinară a Consiliului Județean Vrancea convocata de îndată prin Dispoziția președintelui nr. 13 din 11 ianuarie 2024.

Cu îndeplinirea procedurilor legale în materie, lucrările ședinței au fost conduse de președintele Consiliului Județean Vrancea, domnul Cătălin Toma, care a precizat că ședința se desfășoară prin platforma online de videoconferință/teleconferință Zoom, caracterul public al acesteia fiind asigurat prin publicarea pe site a minutei, imediat după ședință, și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, prezenți fiind 33 de aleși județeni din care – 32 de consilieri județeni și președintele consiliului județean.

**Președintele Consiliului Județean Vrancea, domnul Cătălin Toma,** a precizat că sunt îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de specialitate și de avizele comisiilor de specialitate, care au fost transmise prin poșta electronică fiecărui consilier județean. Totodată, a menționat că nu au fost formulate amendamente și a reamintit consilierilor județeni că au obligația să nu participe la adoptarea proiectului de hotărâre dacă sunt în conflict de interese.

**Președintele Consiliului Județean Vrancea** a precizat că a ședința a fost convocată de îndată întrucât, potrivit calendarului aprobat prin Ordinul Ministrului Educației nr. 6800/2023, rețeaua școlară de învățământ special din județul Vrancea, pentru anul 2024-2025, trebuie aprobată prin hotărâre, până la data de 12.01.2024.

De asemenea, Administrația Finanțelor Publice Vrancea a transmis, în cursul zilei de ieri,11.01.2024, suma ce urmează a fi repartizată, conform legii, către unitățile admnistrativ-teritoriale din județ și cum aceasta trebuie preluată în bugetele locale, este necesară adoptarea unei hotărâri în acest sens, pentru respectarea calendarului bugetar 2024.

**S-a trecut la prezentarea proiectelor de hotărâri înscrise pe ordinea de zi a ședinței:**

1. ,,Aprobarea reţelei şcolare de învățământ special din judeţul Vrancea, pentru anul școlar 2024–2025 ”

2. ,,Repartizarea pe unităţi administrativ-teritoriale din Județul Vrancea a fondului la dispoziția Consiliului Județean constituit din cota de 6% din impozitul pe venit estimat a se încasa în anul 2024, precum şi sumele defalcate din TVA și impozitul pe venit previzionat pe anii 2025 – 2027”

**Fiind supusă votului, ordinea de zi a ședinței a fost aprobată cu unanimitate de voturi. ( 33 voturi ”pentru”)**

**Ulterior, s-a trecut la dezbaterea proiectelor de hotărâri.**

**La punctul 1** proiectul privind ,, Aprobarea reţelei şcolare de învățământ special din judeţul Vrancea, pentru anul școlar 2024–2025 ”.

**Fiind supus votului, proiectul de hotărâre a fost adoptat în unanimitate de voturi. (33** **voturi ”*pentru*”)**

**La punctul 2** proiectul privind ,,Repartizarea pe unităţi administrativ-teritoriale din Județul Vrancea a fondului la dispoziția Consiliului Județean constituit din cota de 6% din impozitul pe venit estimat a se încasa în anul 2024, precum şi sumele defalcate din TVA și impozitul pe venit previzionat pe anii 2025 – 2027”.

**Domnul consilier județean Alexe Vasile** a întrebat care au fost criteriile ce au stat la baza distribuirii sumelor u.a.t.-urilor, având în vedere că acestea au venituri și cheltuieli diferite, au un număr diferit de angajați precum și un număr de locuitori diferit. A menționat că nu a identificat nicio logică în împărțirea sumelor, întrucât u.a.t-urile au primit sume egale.

**Domnul consilier județean Lepădatu Mihăiță** a menționat că suma repartizată este cu 4% mai mică decât cea repartizată în anul precedent. Anul trecut s-a repartizat suma de 38.176 lei, iar anul în curs 36.829 lei care reprezintă cu puțin peste 10% din nevoile u.a.t-urilor. De asemenea, a precizat faptul că nu înțelege criteriile ce au stat la baza atribuirii sumelor în mod egal, mai ales că aceste sume au fost repartizate județului Vrancea în baza unor criterii. Astfel, județul Vrancea nu a primit aceeași sumă ca județul Brașov, Bacău sau Bihor.

**Președintele Consiliului Județean Vrancea, domnul Cătălin Toma** a menționat că sumele sunt aceleași la nivelul tuturor județelor. Este vorba despre fondul la dispoziția Consiliului Județean constituit din cota de 6% din impozitul pe venit estimat a se încasa în anul 2024. E un algoritm politic, consiliul județean fiind for legislativ bazat pe criterii politice. A mai precizat faptul că, în cazul în care mai sunt întrebări, acestea să fie exprimate în scris, urmând ca aparatul de specialitate al Consiliului Județean Vrancea să răspundă solicitărilor.

**Domnul consilier județean Lepădatu Mihăiță** a precizat că niciodată, în ultimii trei ani, sumele nu s-au alocat în mod egal. Au fost criterii obiective. Dacă sumele au fost alocate pe criterii politice, atunci, conform anexei, s-a împărțit în mod frățeste jumătate la P.S.D., jumătate la P.N.L

**Președintele Consiliului Județean Vrancea, domnul Cătălin Toma** a menționat că suma de 1000 lei alocată Municipiului Focșani nu este egală cu 431 lei alocată în mediul rural, sau cu cea de 2021 lei atribuită Municipiului Adjud. Președintele Consiliului Județean Vrancea a mai spus că nu va intra în polemică pentru că aceasta nu va duce la creșterea bugetul județului și nici a voturilor.

**Fiind supus votului, proiectul de hotărâre a fost adoptat cu 31 voturi ”pentru” si 2 „ abțineri”** (Alexe Vasile si Lepădatu Mihăița).

Epuizându-se punctele înscrise pe ordinea de zi, președintele consiliului județean a declarat închise lucrările ședinței extraordinare a Consiliului Județean Vrancea din 12 ianuarie 2024.

**Președintele**

**Consiliului Județean Vrancea**

**Cătălin TOMA**

**Secretar general al județului**

**Raluca Dan**